Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 271/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012.

»RISO DEL DELTA DEL PO«

EU nr.: PGI-IT-0712-AM01 — 21.6.2017

BOB ( ) BGB ( X )

1. Ansøgende sammenslutning og legitim interesse

Consorzio di Tutela del Riso del Delta del Po IGP Via J.F. Kennedy, 134 45019 Taglio di Po (Ro) ITALIEN Tlf. +39 05321716402 E-mail: info@consorziorisodeltapoigp.it

Consorzio di Tutela del Riso del Delta del Po IGP er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet [Emballering, produktets logo, ajourførte henvisninger til retsakter]

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

— Følgende sætning i artikel 1 i varespecifikationen:

»Den beskyttede geografiske betegnelse »Riso del Delta del Po« er forbeholdt ris, der opfylder betingelserne og kravene i denne varespecifikation.«

ændres således:

»Den beskyttede geografiske betegnelse »Riso del Delta del Po« er forbeholdt ris, der opfylder betingelserne og kravene i denne varespecifikation.«

Udtrykket [oversætters bemærkning: på italiensk] »frutti di riso« er ændret til »riso«.

Denne ændring gør det muligt at identificere betegnelsen »Riso del Delta del Po PGI« med ris i dens forskellige former, der er klar til at blive solgt til forbrugeren, dvs. efter at kornet har været genstand for industrielle processer og behandlinger, der er tilladt i henhold til den gældende lovgivning og i overensstemmelse med kravene i varespecifikationen.

— Følgende sætning i artikel 2 i varespecifikationen og punkt 3.2 i enhedsdokumentet:

»Betegnelsen »Riso del Delta del Po« betegner udelukkende frugten af ris af undersorten Japonica, der markedsføres under kategorien »Gruppo Superfino« og omfatter sorterne Carnaroli, Volano, Baldo og Arborio.«

er ændret som følger:

»Betegnelsen »Riso del Delta del Po« betegner udelukkende frugten af ris af undersorten »Japonica«, der markedsføres under kategorien »Gruppo Superfino« og omfatter sorterne Carnaroli, Volano, Baldo, Arborio, Cammeo, Karnak, Telemaco, Caravaggio og Keope.«

Nye sorter, specifikt: Cammeo, Karnak, Telemaco, Caravaggio og Keope, ønskes medtaget.

Behovet for at introducere erstatningssorter af lille størrelse parallelt med de oprindelige sorter udspringer af det forhold, at de traditionelle sorter blev skabt for mange år siden (de ældste, Arborio og Carnaroli, i slutningen af 1940'erne) og har agronomiske egenskaber (særligt stor modtagelighed over for svampesygdomme og nedslag), som gør det vanskeligt at dyrke dem uden gentagne behandlinger med plantebeskyttelsesmidler til skade for det færdige produkts ernæringsværdi og bæredygtigheden af dyrkningen.

Til gengæld har de nyudviklede sorter større modstandsdygtighed og tolerance over for svampesygdomme og nedslag, og det gør det muligt at fremstille et sundt og homogent produkt med organoleptiske kvaliteter, der svarer til de eksisterende.

— Sætningen:

»Riso del Delta del Po har et stort, krystallinsk og kompakt riskorn med et højt proteinindhold, der kan fremstå som hvide eller brune ris.«

er ændret som følger:

»Riso del Delta del Po har et stort, krystallinsk/skinnende og kompakt riskorn med et højt proteinindhold, der kan gøres til genstand for industrielle processer og behandlinger, der er tilladt i henhold til den gældende lovgivning.«

Udtrykket »krystallinsk« henviser til alle sorter, der er anført i varespecifikationen, og er derfor upræcist. Af de nuværende sorter har kun Baldo et krystallinsk riskorn, mens sorterne Arborio, Carnaroli og Volano har et skinnende riskorn. Udtrykket »krystallinsk« ajourføres derfor til »krystallinsk/skinnende«.

Udtrykket »hvide eller brune ris« er slettet og erstattet af udtrykket »gøres til genstand for industrielle processer og behandlinger, der er tilladt i henhold til den gældende lovgivning« for at tage højde for den hastige udvikling i den industrielle forarbejdning i takt med forbrugernes skiftende præferencer.

— Følgende afsnit:

»»Riso del Delta del Po« — PGI, skal ved markedsføringen have følgende egenskaber med hensyn til riskornet: Sort Klæbrighed for kogt ris i g/cm Protein (%) (*1) Baldo > 4,5 > 6,60 Carnaroli > 1,5 > 6,60 Volano > 3,0 > 6,60 Arborio > 3,5 > 6,60

ændres således:

»»Riso del Delta del Po« — PGI skal have følgende egenskaber med hensyn til riskornet: Sort Konsistens kg/cm2 Protein % af tørstof mindst mindst Arborio, Volano og Telemaco 0,65 6,60 Baldo og Cammeo 0,60 6,60 Carnaroli, Karnak, Caravaggio og Keope 0,85 6,60 Disse egenskaber skal bestemmes inden den industrielle forarbejdning på tørre rismarker, der er repræsentative for bedriftens jorde.«

Parameteren klæbrighed er erstattet af konsistens. De to parametre står i modsætning til hinanden og vedrører produktets fødevarekvalitet efter kogning. Det gælder mere specifikt, at jo mere klæbrig risen er, jo mindre konsistent er den, og omvendt. Der findes ingen valideret metode til analyse af klæbrighed, idet UNI og ISO indtil nu ikke har været i stand til at definere en pålidelig og reproducerbar metode, i modsætning til parameteren konsistens, for hvilken der findes en sådan internationalt anerkende metode (UNI EN ISO 11747:2012-standarden).

De værdier, der foreslås for parameteren konsistens, er fastsat af National Rice Board på grundlag af en række analyse udført af dets produktlaboratorium.

Det anses derfor for hensigtsmæssigt at angive, at konsistens og proteinindhold skal testes på risen inden forarbejdning.

Bevis for oprindelse

Artikel 4 i varespecifikationen

Denne artikel er blevet omformuleret i sin helhed ved at flytte de historiske oplysninger om dyrkning af ris i det geografiske område, som udgjorde de første fem afsnit i artikel 4, til den relevante artikel om tilknytningen mellem området og produktet. Artikel 4 affattes således:

»Produktets oprindelse dokumenteres også af producenters, forarbejdningsvirksomheders og emballeringsvirksomheders registreringer i de relevante registre, der opbevares og ajourføres af det kontrolorgan, der er omhandlet i denne specifikations artikel 7.«

Produktionsmetode

Artikel 5 i varespecifikationen

Denne artikel er ændret med henblik på at tage højde for både ændringer i forarbejdnings- og produktionsteknikker og praktiske resultater opnået siden specifikationens ikrafttræden.

Jordbearbejdning

— Den følgende sætning:

»Der skal foretages pløjning i en dybde af 25-30 cm efterfulgt af mindst én harvning. Derefter skal jorden planeres for at sikre optimal vandforvaltning.«

er ændret som følger:

»Der skal foretages pløjning i en dybde af 25-30 cm efterfulgt af mindst én harvning. Andre jordbearbejdningsteknikker, der sikrer tilstrækkelig klargøring af frøbedet, tillades også.«

Traditionel jordbearbejdning (pløjning og harvning) kan nu erstattes af alternative metoder (rydning og oprivning), som opfylder det samme formål på en mindre energiintensiv måde og med større respekt for miljøet. Andre mere moderne jordbearbejdningsteknikker, der i dag opfattes som mere miljømæssigt bæredygtige, er f.eks. blevet føjet til pløjning.

Jordbundsanalyse

— Sætningen:

»Bedrifter, der producerer Riso del Delta del Po, skal udføre jordbundsanalyser mindst hvert femte år for følgende egenskaber: struktur, pH, organisk materiale, aktiv kalk, letoptagelig fosfor, tilgængeligt kalium, totalkvælstof, C/N-forhold, tilgængeligt kalcium, magnesium og natrium samt Mg/K-forhold med henblik på at udarbejde og føre en korrekt gødningsplan, der er udarbejdet af en landbrugsekspert.«

er ændret som følger:

»Bedrifter, der producerer Riso del Delta del Po, skal udføre jordbundsanalyser mindst hvert femte år for følgende egenskaber: struktur, pH, organisk materiale, aktiv kalk, letoptagelig fosfor, tilgængeligt kalium, totalkvælstof, C/N-forhold, tilgængeligt kalcium, magnesium og natrium samt Mg/K-forhold med henblik på at udarbejde og føre en korrekt gødningsplan i overensstemmelse med de faktiske behov.«

Kravet om, at gødningsplanen skal være udarbejdet af en »landbrugsekspert«, er blevet slettet, da planen også kan arbejdes på bedrifterne på grundlag af de kompetencer, der gennem erfaring er opnået af en landbruger, der ikke nødvendigvis anses for en landbrugsekspert.

— Følgende sætninger udgår:

»Sorten Carnaroli kræver særlig lerholdig jord og kan kun dyrkes på jord med en pH-værdi på over 7,5. De øvrige tre sorter kan produceres i hele det område, der er defineret i artikel 3 i denne varespecifikation.«

Det vurderes, at henvisningen til jordbundens pH (den parameter, der kun gælder for Carnaroli-sorten) kan slettes, idet det bemærkes, at pH svinger meget i dyrkningsområdet, også inden for de enkelte bedrifter og den enkelte mark, og ikke har nogen indvirkning på kvaliteten af den angivne sort. Tilstedeværelsen af vand på jorden fra april til august fungerer desuden som buffer for det sure miljø, hvilket hæver pH-værdien.

Denne ændring berører også punkt 3.5 i enhedsdokumentet.

Gødningsstoffer

— Det maksimale indhold af kvælstof (N) i gødningsstoffer er øget fra 130 kg/ha til 160 kg/ha.

Produktionsområdet består af tørve- og lerjord, og for at få et ensartet og konsistent produkt til markedet er det nødvendigt at anvende gødningsstoffer på forskellige måder afhængigt af jordbunden. Det vurderes derfor, at den maksimale mængde kvælstof bør øges for at opnå et proteinindhold i korn, der svarer til indholdet på andre jorde.

Såning

— Sætningen:

»Den maksimale anvendelige frømængde pr. ha er 240 kg. Såningen kan finde sted ved udspredning i vand eller på tør, bearbejdet jord, der umiddelbart efter sættes under vand.«

er ændret som følger:

»Den maksimale anvendelige frømængde pr. ha er 300 kg. Såningen kan finde sted ved udspredning eller plantning i vand eller på tør, bearbejdet jord, der umiddelbart efter sættes under vand.«

Den maksimale frømængde er øget, da såning af 240 kg/ha i vand i nogle områder ikke er nok til at sikre passende dækning af jorden. Ved for tynd udplantning kan risplanten ikke forsvare sig mod ukrudt, hvorved der kræves gentagen lugning. Muligheden for tørsåning er desuden tilføjet for at begrænse vandforbruget.

Skadedyrs- og ukrudtsbekæmpelse

— Sætningen:

»Frøbehandling er nødvendig for at bekæmpe almindelige kryptogamer i ris (fusariose, elmintosporiose og pyricularia (risbrunsyge)).«

er ændret som følger:

»Frøbehandling tillades for at bekæmpe almindelige kryptogamer i ris (fusariose, elmintosporiose og pyricularia).«

For at mindske miljøpåvirkningen fra risdyrkning er frøbehandling nu valgfri, da det ikke er nødvendigt for frø uden patogener,

— Følgende sætning udgår:

»Det er obligatorisk at dræne rismarken og eksponere den for sol, hvis der opstår problemer forårsaget af fytofager i ris (krebsdyr, insekter og orm)«.

Kravet om dræning af rismarken udgår for at forbedre den miljømæssige bæredygtighed og begrænse vandforbruget.

— Sætningen:

»Ukrudt kan bekæmpes ved brug af godkendte plantebeskyttelsesprodukter, ved slåning af diger for at undgå unødig såning og ved vandregulering og målrettet jordbearbejdning inden såning.«

er ændret som følger:

»Ukrudt kan bekæmpes ved brug af godkendte plantebeskyttelsesprodukter, ved slåning af diger for at undgå unødig såning og ved vandregulering og målrettet jordbearbejdning inden såning samt midlertidig dræning i overensstemmelse med god bearbejdningspraksis for at eliminere fytofager.«

For at sikre mere klarhed anses det for hensigtsmæssigt at henvise til både fytofager og ukrudt i afsnittet om skadedyrsbekæmpelse, som det allerede fremgår af den nuværende ordlyd. Det vurderes også, at specifikationen bør suppleres med en tilføjelse af muligheden for midlertidig dræning. Erfaringer med risafgrøder har vist, at målrettet dræning af rismarker eliminerer problemer med fytofager uden yderligere behandling.

Høst, tørring, lagring og forarbejdning

— Følgende maksimale værdier for produktion pr. enhed for uafskallet ris

»Carnaroli : 6,0 ton/ha Volano : 8,0 ton/ha Baldo : 8,0 ton/ha Arborio : 7,5 ton/ha«

ændres således:

»Sort Ton/ha Arborio 7,5 Baldo 8,0 Cammeo 8,5 Carnaroli 6,5 Telemaco 8,5 Karnak 8,5 Volano 8,0 Caravaggio 8,5 Keope 8,5«

Udbyttet for de nye sorter er tilføjet, og den maksimale produktion af Carnaroli er øget let for at tage højde for det nylige fremskridt.

— Sætningen:

»Den industrielle forarbejdning skal foregå i virksomheder og efter procedurer, der sikrer, at Riso del Delta del Po bevarer sine egenskaber.«

er ændret som følger:

»Den industrielle forarbejdning fra uafskallet ris (afskalning og slibning) skal foregå i virksomheder i BGB-området og efter procedurer, der sikrer, at »Riso del Delta del Po« bevarer de i afsnit 3.2 beskrevne egenskaber. De særlige forhold i produktionsområdet sikrer, at produktets egenskaber kan bevares i afskalnings- og slibningsfasen, og begrænser deling af kornet, hvilket er nødvendigt for at opnå ensartet kogning.«

Erfaringer gennem årene har vist, at det sted, hvor afskalning og slibning finder sted, påvirker kvaliteten af det endelige produkt. I disse faser er den særlige karakter af produktionsområdet en af de centrale faktorer for bevaringen af de bedste produktegenskaber, som sikrer minimal belastning/deling af kornet og dermed ensartet kogning.

Det særligt gunstige mikroklima, temperaturerne og miljøforholdene i produktionsområdet er som BGB-området »Riso del Delta del Po« kendetegnet ved en bestemt relativ luftfugtighed, som er optimal for at opfylde kvalitetskravene for »Riso del Delta del Po«.

Af hensyn til udførligheden understreges det, at de særlige forhold i produktionsområdet for »Riso del Delta del Po« kendes af alle aktører i sektoren og dokumenteres også i publikationer. I BGB-produktionsområderne, som er beliggende i gennemsnit 3 m over havets overflade, findes den korrekte luftfugtighed naturligt, en unik faktor for denne del af Italien.

Denne ændring berører også punkt 3.6 i enhedsdokumentet.

— Følgende sætninger er slettet fra punkt 3.6:

»Tørringen skal foregå i tørringsanlæg, der ikke efterlader rester af brændstof eller fremmede lugte på risenes skaller. Det er tilladt at anvende tørringsanlæg med indirekte eller direkte varme, hvis de drives af gas og LPG. Vandindholdet i den uafskallede ris må ikke overstige 14 %.«

Denne ændring er alene redaktionel, da ovennævnte sætninger vedrører produktionsmetoden og ikke særlige regler vedrørende udskæring, rivning eller emballering osv. Det påpeges, at ændringen ikke indebærer en ændring af varespecifikationen, da de to bestemmelser ikke er ændret i den relevante artikel 5 »Produktionsmetode« og stadig er gældende.

Mærkning og emballering

Artikel 8 i varespecifikationen

— Sætningen:

»Risen pakkes i kasser eller sække a 0,5 kg, 1 kg, 2 kg, 5 kg beregnet til levnedsmiddelbrug. Den kan også vakuumpakkes eller pakkes i kontrolleret atmosfære.«

er ændret som følger:

»Risen pakkes i kasser eller sække beregnet til levnedsmiddelbrug. Den kan også vakuumpakkes eller pakkes i kontrolleret atmosfære.«

Kravene vedrørende emballagens vægt og egenskaber er slettet for at give emballeringsvirksomhederne større fleksibilitet med hensyn til valg af emballage.

— Oplysningerne i følgende afsnit:

»På beholderne skal betegnelsens logo, som mindst skal måle 40 × 30 mm, være anbragt, med tydeligt læsbare bogstaver (mindst 5 mm i højden) betegnelsen »Riso del Delta del Po« efterfulgt af »Indicazione Geografica Protetta« eller forkortelsen »IGP«. På emballagen skal sortens navn (»Arborio«, »Carnaroli«, »Volano« eller »Baldo«) være angivet, eventuelt efterfulgt af typen »brune ris«. På emballagen skal også fremgå navn eller firmanavn og pakkevirksomhedens adresse. Alle andre angivelser end »Riso del delta del Po« — Indicazione Geografica Protetta må kun fremgå med en skrift, der højst er en tredjedel af størrelsen af den skrift, der er anvendt til »Riso del Delta del Po«.«

ændres til:

»Bortset fra de lovfastsatte oplysninger skal beholderne være forsynet med følgende:

1) angivelsen »Riso del Delta del Po« efterfulgt af »Indicazione Geografica Protetta« (eller forkortelsen »IGP«) med tydeligt læsbare bogstaver (mindst skriftstørrelse 7 pt)

2) betegnelsens logo, som mindst skal måle 40 mm × 25 mm. Hvis logoet er større, bevares proportionerne. Emballagen skal være mærket med en enkelt sort som anført i artikel 2, dvs. Carnaroli, Volano, Baldo, Arborio, Cammeo, Karnak, Telemaco, Caravaggio eller Keope. Forarbejdningstypen i overensstemmelse med de gældende regler kan også angives

3) EU's BGB-symbol.«

Oplysningerne vedrørende minimumshøjden af udtrykket »Riso del Delta del Po« og de oplysninger, der allerede kræves i henhold til gældende lovgivning (navn eller firmanavn og pakkevirksomhedens adresse), er blevet slettet. Det vurderes endvidere, at der ikke bør fastsættes specifikke regler for emballering og mærkning, da der ikke findes traditionelle emballagetyper til »Riso del Delta del Delta del Po PGI«, og at den type industriel forarbejdning, der kræves i henhold til den gældende lovgivning, bør indsættes.

Produktets logo

For at muliggøre en præcis gengivelse af produktlogoet på emballagen er referencerne til logoets størrelse (se punkt 2 i den foregående ændring) og til koderne for farverne grøn »Pantone 557C« og gul »Pantone 117C« blevet præciseret og korrigeret. Følgende afsnit føjes til varespecifikationen:

»De præcise farvekoder kan ses nedenfor: Pantone Solid Coated flødefarvet: 1 205 C grøn: 557 C gul: 117 C Firfarve-CMYK: flødefarvet: C 0 M 3 Y 43 K 0 grøn: C 48 M 4 Y 35 K 10 gul: C 7 M 28 Y 100 K 12«

Præciseringen af Pantone-farven og dens kode er teknisk nødvendig, for at trykkerierne kan gengive logoet nøjagtigt.

Lovgivningsændringer og kontrol

Artikel 7 i varespecifikationen

Henvisninger til den gældende lovgivning er blevet ajourført, og navn og adresse på kontrolorganet er blevet anført.

ENHEDSDOKUMENT

»RISO DEL DELTA DEL PO«

EU nr.: PGI-IT-0712-AM01 — 21.6.2017

BOB ( ) BGB ( X )

1. Betegnelse

»Riso del Delta del Po«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Riso del Delta del Po« betegner udelukkende frugten af ris af undersorten »Japonica«, der markedsføres under kategorien »Gruppo Superfino« og omfatter sorterne Carnaroli, Volano, Baldo, Arborio, Cammeo, Karnak, Telemaco, Caravaggio og Keope.

Riso del Delta del Po har et stort, krystallinsk/skinnende og kompakt riskorn med et højt proteinindhold, der kan gøres til genstand for industrielle processer og behandlinger, der er tilladt i henhold til den gældende lovgivning.

Dets store absorptionsevne, dets beskedne tab af stivelse og gode kogefasthed samt dets organoleptiske egenskaber, herunder den fine aroma og smag, gør risen til den foretrukne til tilberedning af de bedste risotto-retter.

»Riso del Delta del Po« — PGI skal have følgende egenskaber med hensyn til riskornet:

Sort Konsistens kg/cm2 Protein % af tørstof mindst mindst Arborio, Volano og Telemaco 0,65 6,60 Baldo og Cammeo 0,60 6,60 Carnaroli, Karnak, Caravaggio og Keope 0,85 6,60

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

På grund af de særlige forhold, som kendetegner dyrkningen af risen, skal produktionsfasen finde sted i det geografiske område, der er angivet i afsnit 4.

Såningen kan finde sted ved udspredning eller plantning i vand eller på tør, bearbejdet jord, der umiddelbart efter sættes under vand.

Den industrielle forarbejdning fra uafskallet ris (afskalning og slibning) skal foregå i virksomheder i BGB-området og efter procedurer, der sikrer, at »Riso del Delta del Po« bevarer de i afsnit 3.2 beskrevne egenskaber. De særlige forhold i produktionsområdet sikrer, at produktets egenskaber kan bevares i afskalnings- og slibningsfasen, og begrænser deling af kornet, hvilket er nødvendigt for at opnå ensartet kogning.

3.5. Særlige regler for udskæring, rivning eller emballering osv. af det produkt, som betegnelsen henviser til

Risen pakkes i kasser eller sække beregnet til levnedsmiddelbrug. Den kan også vakuumpakkes eller pakkes i kontrolleret atmosfære.

Beholderne skal være forseglet således, at indholdet ikke kan fjernes, uden at pakningen brydes.

3.6. Særlige regler for mærkning af det produkt, den registrerede betegnelse henviser til

Bortset fra de lovfastsatte oplysninger skal beholderne være forsynet med følgende:

1) angivelsen »Riso del Delta del Po« efterfulgt af »Indicazione Geografica Protetta« (eller forkortelsen »IGP«) med tydeligt læsbare bogstaver (mindst skriftstørrelse 7 pt)

2) betegnelsens logo, som mindst skal måle 40 mm × 25 mm. Hvis logoet er større, bevares proportionerne. Emballagen skal være mærket med en enkelt sort, dvs. Carnaroli, Volano, Baldo, Arborio, Cammeo, Karnak, Telemaco, Caravaggio eller Keope. Forarbejdningstypen i overensstemmelse med de gældende regler kan også angives

3) EU's BGB-symbol.

Det officielle logo for produktet »Riso del Delta del Po« består af en flødefarvet oval form med en grøn kant. I den øverste halvdel af ovalen står ordene »RISO DEL DELTA DEL PO« og i den nederste halvdel »INDICAZIONE GEOGRAFICA PROTETTA«, i begge tilfælde med store bogstaver i grøn farve.

I midten af logoet er der en bredere, grøn oval, hvor der med flødefarvet farve er anbragt typiske symboler fra Po-deltaet (til venstre stiliserede tagrør og til højre fugle), og i midten er der i gul farve afbildet en kvindefigur med et risbundt.

4. Kort angivelse af det geografiske områdes afgrænsning

Det typiske dyrkningsområde for Riso del Delta del Po ligger i den yderste østlige del af Po-sletten mellem regionerne Veneto og Emilia Romagna på jord, der er dannet af Po-flodens aflejringer og medførte materiale. Området er afgrænset af mod øst Adriaterhavet, mod nord af Adige-floden og mod syd af den sejlbare kanal Ferrara-Porto Garibaldi.

I Veneto dyrkes Riso del Delta del Po i provinsen Rovigo i kommunerne: Ariano nel Polesine, Porto Viro, Taglio di Po, Porto Tolle, Corbola, Papozze, Rosolina og Loreo.

I Emilia Romagna finder produktionen sted i provinsen Ferrara i kommunerne Comacchio, Goro, Codigoro, Lagosanto, Massa Fiscaglia, Migliaro, Migliarino, Ostellato, Mesola, Jolanda di Savoia og Berra.

5. Tilknytning til det geografiske område

Miljømæssige forhold

Jordbundens egenskaber, det tempererede klima og havets nærhed er de vigtigste faktorer, som har indflydelse på og kendetegner produktionen af Riso del Delta del Po i dette område. Jorden i området er yderst velegnet til dyrkning af ris, der er den eneste afgrøde, som kan dyrkes på jorder, der konstant er delvist oversvømmet.

Po-slettens oversvømmede jorder, som er dannet ved flodens aflejringer ved udmundingen, er særlig frugtbare på grund af deres høje indhold af mineraler, især kalium, hvilket betyder, at der ikke er behov for tilførsel af kaliumgødninger.

Jorderne har endvidere trods varierende jordbundsstruktur et højt saltindhold (EC over 1 mS/cm) som følge af et meget højt vandspejl.

Den særlige geografiske beliggenhed tæt på havet bevirker også tilstedeværelsen af et mikroklima, som er særlig gunstigt for dyrkning af ris på grund den konstante tilstedeværelse af lette vinde og dermed relativt lav fugtighed, små temperaturudsving både om vinteren, hvor temperaturen sjældent falder til under 0 °C, og om sommeren, hvor temperaturen i de sidste 30 år aldrig har været over 32 °C, og en jævnt fordelt nedbør i løbet af året, som ikke overstiger 700 mm/år. Disse særlige klimatiske forhold begrænser udbredelsen af sygdomsfremkaldende svampe og mindsker dermed behovet for anvendelse af fungicider.

Historiske og menneskelige faktorer

Få århundreder efter udbredelsen af risplanten på Po-sletten (1450) findes de første beretninger om dyrkning af ris i Polesine (Rovigo-området), især i området omkring Po-deltaet. Dyrkning af risplanten var nemlig tæt forbundet med jordforbedring, eftersom den gjorde det muligt at fremskynde anvendelsen af de saltholdige jorde, så de kunne indgå i sædskiftet, hvilket en lov fra Den Venetianske Republik dateret 1594 vidner om. I slutningen af 1700-tallet påbegyndte venetianske patriciere systematisk at dyrke ris i de jordforbedrede områder.

I dag dyrkes Riso del delta del Po på 9 000 ha rismarker. Risdyrkningens betydning ses i den lokale kultur og regionens sociale udvikling. Risen er i mange år blevet pakket og markedsført af mange virksomheder under navnet »Riso del Delta del Po« og er på grund af dens særlige organoleptiske egenskaber, som adskiller den fra andre ristyper, der produceres i Italien, kendt og værdsat overalt i Italien. Endelig er risens omdømme også forbundet med de traditionelle messer og folkefester, som hvert år afholdes i området, såsom de berømte »Giornate del riso del Delta del Po« i Jolanda di Savoia (FE) og Porto Tolle-messen.

Til de særlige egenskaber ved Riso del Delta del Po hører et højt proteinindhold, kernens størrelse, stor absorptionsevne, ringe tab af stivelse og høj kvalitet, som giver en god kogefasthed.

Den har endvidere en fin smag og aroma, som adskiller den fra ris, der ikke er dyrket i brakvandsområder.

Tilstedeværelsen af saltrester i de jordforbedrede arealer såvel som de særlige egenskaber ved det vand, der anvendes til dyrkningen, og det høje grundvandsspejl bibringer risen de organoleptiske og handelsmæssige egenskaber, som gør, at den ikke lader sig forveksle med andre produkter og er yderst værdsat på markedet.

De oversvømmede jorders høje mineralindhold, især af kalium, fremmer udviklingen af en ris med et højt proteinindhold og meget stor kogefasthed.

Jorderne har endvidere trods varierende jordbundsstruktur et højt saltindhold (EC over 1 mS/cm), som giver risen en fin aroma og smag.

Den konstante brise fra havet, som bevirker en stærkt reduceret fugtighed i rismarkernes mikroklima, mindsker kraftigt behovet for anvendelse af fungicider og gør det muligt at producere ris af høj kvalitet.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

De italienske myndigheder har indledt den nationale indsigelsesprocedure ved at offentliggøre ansøgningen om ændring af varespecifikationen for den beskyttede geografiske betegnelse »Riso del Delta del Po« i Gazzetta Ufficiale della Repubblica Italiana (den italienske stats tidende) nr. 100 af 2. maj 2017.

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(*1) tørstofværdier«